देश में 20 से 30 लाख टन चीनी का बफर स्टॉक बनाए जाने की भी संभावना है, लेकिन इसमें चीनी खरीदने के लिए धन की समस्या आड़े आ रही है। अगर मिलों के लिए चीनी कीमतों की एक निश्चित सीमा तय की जाती है तो मिलों द्वारा धन जुटाने के लिए औनेपौने दामों पर बिक्री रोकने में मदद मिलेगी। आर्थिक मामलों की मंत्रिमंडलीय समिति की बुधवार को बैठक होगी, जिसमें चीनी उद्योग की दिक्कतों के बारे में विचार किए जाने की संभावना है। कारोबारी विशेषज्ञों के मुताबिक एक दिग्गज राजनेता ने सरकार के समक्ष चीनी का बफर स्टॉक बनाने, एथेनॉल की कीमतें बढ़ाने और अन्य उपायों के प्रस्ताव रखे हैं। पिछले दो दिनों के दौरान दिल्ली में चीनी की कीमतों में सबसे ज्यादा बढ़ोतरी हुई है। मुंबई में भी दाम बढ़े हैं। नवी मुंबई थोक मंडी में कीमतें 3 फीसदी बढ़कर आज 28.5 रुपये प्रति किलोग्राम पर बंद हुईं। नई दिल्ली मंडी में चीनी के दाम 6 फीसदी बढ़कर 28 रुपये प्रति किलोग्राम पर पहुंच गए।